105-vuotias Salomon Altschuler ajoi saksalaisia pois Suomesta Lapin sodassa. Hän ei hyväksy hakaristilippuja Helsingin kaduilla.

Hakaristilippua kantanut mies otettiin kiinni itsenäisyyspäivän mielenosoituksessa Helsingissä. Solmu Salminen

Viipurissa syntynyt Salomon Altschuler taisteli Suomen itsenäisyyden puolesta talvisodassa ja jatkosodassa. Jatkosodan jälkeen Saksan liittolaisena sotinut Suomi sai aselevon sillä ehdolla, että se katkaisee siteet Saksan kanssa.

105-vuotias sotaveteraani Salomon Altschuler taisteli sekä venäläisiä että saksalaisia vastaan toisessa maailmansodassa. Sotaveteraaniliitto

Tämä tarkoitti, että Altschuler lähti muiden suomalaisten mukana ajamaan saksalaisia pois Lapista vuoden 1944 syksyllä. Iltalehti tavoitti itsenäisyyspäivänä Altschulerin, joka kertoo, että suomalaiset joukot tiesivät ajavansa pois natseja.

– He tekivät niin paljon pahaa. Eivät vain juutalaisille, vaan myös muille kansalaisille, Altschuler sanoo.

Altschuler ei katso hyvällä, että hakaristilippuja kannetaan Helsingin kaduilla.

– Minä olen sydämellisesti hakaristilippuja vastaan. Toivottavasti suomalaiset ymmärtävät, etteivät uusnatsit ole tervetulleita Suomeen. Se pitää lopettaa.

Iltalehden livelähetyksessä nähtiin, kuinka hakaristilippuja kannettiin uusnatsien mielenosoituksessa. KUVAKAAPPAUS VIDEOLTA

”Hitler ei ollut ihminen”

Altschuler kertoo tavanneensa sota-aikana saksalaisia satunnaisesti. Hän sanoo, että eräs yksikön päällikkö käyttäytyi inhimillisesti natsiaatteestaan huolimatta. Kaikki eivät kuitenkaan niin tehneet.

– Yksi aito natsi ei ymmärtänyt, että Suomen uskolliset juutalaiset ovat mukana sodassa.

Altschuler muistuttaa, että natsit ovat aiheuttaneet mittavaa kärsimystä ympäri Eurooppaa. Yli kuusi miljoonaa juutalaista murhattiin, minkä lisäksi natsit tappoivat miljoonittain muita halveksumiaan ihmisryhmiä, kuten romaneja ja kehitysvammaisia.

– Hitler ei ollut ihminen, hän oli ihmispeto. Ainakin minun mielestäni, Altschuler sanoo.